Susie Jessen (DD), 2023-12-13:
Tak for det.
Da vores gode finansordfører, Dennis Flydtkjær, desværre er blevet sygemeldt, har jeg fået lov til at kaste mig ind i den her debat om årets finanslov i dag.
Det er lidt angstprovokerende, men jeg har gået og tænkt de der Pippiord hele dagen: Det har jeg ikke prøvet før, så det kan jeg helt sikkert godt.
Så det satser vi på at jeg kan.
Så tager vi den derfra med lidt sved på panden.
Danmarksdemokraterne har som bekendt en helt gennemgående mærkesag, der i den grad påvirker både vores egne finanslovsforslag, men også vores udspil, og hver gang vi går til forhandlinger.
Det er kampen for landdistrikterne og kampen for, at balancen mellem land og by skal opretholdes.
Og når vi er med til at lave lovgivning, gør vi altid alt, hvad vi kan, for at være opmærksom på, hvordan et givent lovforslag eller en finanslov for den sags skyld påvirker livet uden for de store byer.
Det udgangspunkt havde vi også, da vi læste regeringens udspil til finansloven i sommer, og der var nogle opmærksomhedspunkter, som vi gik til forhandlingerne for at få rettet op på.
Det var bl.a., at man lagde op til at fjerne det særlige tilskud til gymnasier i yderområderne.
I det store billede er den halve million, som man ville fjerne fra de 31 gymnasier, umiddelbart et greb i lommen.
Men jeg kan love jer for, at en halv million er rigtig, rigtig mange penge ude på de enkelte gymnasier, f.eks. i Nakskov eller i Høng.
For Danmarksdemokraterne er det virkelig vigtigt, at vi får sikret uddannelser i hele vores land, og derfor er vi glade for, at den her del blev reddet, og at vi i øvrigt også fik handelsgymnasierne med.
Så var der et opmærksomhedspunkt, som ramte os alle, efter at regeringen havde lavet sit udspil til finanslov, og i øvrigt også, efter at vi havde lavet vores eget.
Stormfloden ramte, og vi blev vist alle sammen meget opmærksomme på de omfattende skader, som mange kommuner på især de østvendte kyster pludselig skulle forholde sig til.
På det tidspunkt boede jeg selv i Køge Kommune, og jeg kan huske, hvordan vi sad der om aftenen og hørte, at vandet kom længere og længere ind mod Køge, og at det nu var helt oppe ved Københavnsvej osv.
Det var en øjenåbner, tror jeg, for rigtig mange mennesker, der bor i de områder.
Derfor er vi også rigtig glade for, at der har været vilje til at finde penge til en stormflodspulje til de ramte kommuner.
I Danmarksdemokraterne er vi også optaget af en ordentlig velfærd i hele Danmark uanset postnummer.
Derfor glæder det os også, at vi fik sikret penge til et styrket akutberedskab.
Vi er også meget tilfredse med, at puljen til landsbyfornyelse kom op på det oprindelige beløb, så puljen ikke blev beskåret.
Vi er meget opmærksomme på, hvor meget puljen betyder for landsbyerne, så de også fremover kan være attraktive muligheder for bosætning.
Så vil jeg også nævne, at vi er glade for, at der bliver sat penge af til flere lavbundskonsulenter og til udtagning af lavbundsjorder.
Det er et rigtig vigtigt skridt på vejen i den grønne omstilling.
Landmændene har i mange år haft viljen til at udtage lavbundsjorder, men de har ikke haft muligheden for det, fordi der simpelt hen ikke har været konsulenter til det.
Der er stadig problemer her, men de initiativer, man har lavet med den her finanslov, er et skridt på vejen.
Sidst, men ikke mindst, vil jeg også være glad over, at vi har fået sikret flere penge til en værdig ældrepleje, som bl.a. kan gå til udbredelsen af faste teams og velfærdsteknologi.
Det er jo et punkt, som en til en er det samme som det, vi havde i vores eget finanslovsudspil, så det er vi rigtig glade for.
Også tak for løftet til erhvervsuddannelserne og et godt samarbejde her.
Det er virkelig tiltrængt.
Og der er også hjælp til betjente, som er kommet til skade i tjenesten.
De her penge, som er blevet givet til Thin Blue Line, ved jeg også betyder rigtig meget for de betjente, der sidder derude med ar på sjælen.
Der er 11 partier med i årets finanslov, og det er jo i sig selv noget meget særligt.
Forhandlingsreserven kom lidt op, men det er klart, at når der er 11 partier, der skal deles om den, kan man jo ikke få alt, hvad man ønsker sig i den her verden.
Nu har jeg stået her og rost os selv hele vejen igennem den her tale, og jeg prøver lige lidt endnu.
I al ydmyghed vil jeg sige, at jeg er stolt af, at vi er kommet igennem med så meget af Danmarksdemokraternes politik.
Der er kommet et selvstændigt punkt om landdistrikter.
Det betyder utrolig meget for os, at det bliver prioriteret.
Vi kan selvfølgelig ikke tage æren for det her, og i forhold til mange af punkterne er det jo også partier, der i fællesskab har kæmpet, og det synes jeg egentlig også at vi kan tillade os at være stolte af.
Det er demokratiet, når det virker allerbedst.
Til sidst vil jeg også gerne på hr. Dennis Flydtkjærs vegne kvittere for et godt og konstruktivt forhandlingsforløb.
Vi vil jo komme stærkt tilbage med et finanslovsudspil igen til næste år, og der håber vi på endnu et godt forløb.
Så tak for ordet.